**Re**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

am adunat într-un poem

strigătul copilului abandonat

care își sprijină brațele

de pervazul cu stele

lacrimile din ochii încercănați

emoția primei zile de școală

a primului sărut furat pe o bancă

ascunsă printre castani

teama de șerpi inelați

visurile calcinate din urna dorințelor

am pus în el bucuria primăverii

a hergheliilor de frunze

zâmbetul controversat al maturității

albastrul gândului trecător

iubirea cu aripi fumurii

în poemul acesta amorf

n-am mai știut cine sunt

Adina V.

3.05.2018